11)

I afsnit III, kapitel II, afdeling II, indsættes som underafdeling II B »Underafdeling II B Kontrol på stedet i forbindelse med ansøgninger om tobaksstøtte Artikel 33b Kontrol af leveringer 1. I forbindelse med ansøgninger om tobaksstøtte i henhold til afsnit IV, kapitel 10c, i forordning (EF) nr. 1782/2003 skal alle leveringer kontrolleres. Hver levering skal godkendes af den kompetente myndighed, som forinden skal være blevet underrettet herom, så den kender leveringsdatoen. Ved denne kontrol skal det bl.a. kontrolleres, at den kompetente myndighed forinden har godkendt leveringen. 2. Hvis den uforarbejdede tobak leveres til et godkendt opkøbscenter, jf. artikel 171ck, stk. 2, i forordning (EF) nr. 1973/2004, må den, efter at den er kontrolleret, kun forlade opkøbscenteret for at blive overført til forarbejdningsvirksomheden. Efter kontrollen skal tobakken samles i særskilte mængder. Overførsel af sådanne mængder til forarbejdningsvirksomheden skal godkendes skriftligt af den kompetente myndighed, som forinden skal være blevet underrettet herom, så den har nøje kendskab til det transportmiddel, der anvendes, transportruten, afgangs- og ankomsttidspunkt samt de særskilte mængder tobak, der transporteres. 3. Ved tobakkens ankomst til forarbejdningsvirksomheden kontrollerer kontrolorganet, bl.a. ved vejning, at det virkelig er de særskilte mængder, der er kontrolleret i opkøbscenteret, der faktisk leveres. Den kompetente myndighed fastlægger de særlige betingelser, den finder nødvendige i forbindelse med kontrollen. Artikel 33c Tilsyn og kontrol under den første forarbejdning og behandling 1. Medlemsstaterne træffer foranstaltninger til, at der føres tilsyn med råtobak, fra det øjeblik landbrugeren leverer den til den virksomhed, som foretager den første forarbejdning. Tilsynet skal sikre, at råtobakken ikke frigives, før den første forarbejdning og behandling er afsluttet, og at den samme råtobak ikke kontrolleres mere end én gang. 2. Ved kontrollen under den første forarbejdning og behandling af tobakken skal det undersøges, om artikel 171cb i forordning (EF) nr. 1973/2004 er overholdt, især hvad angår mængderne af råtobak på de kontrollerede virksomheder, idet der skelnes mellem råtobak produceret i EF og råtobak med oprindelse i eller indført fra tredjelande. Med henblik herpå skal kontrollen omfatte: a) kontrol af forarbejdningsvirksomhedens lagre b) kontrol, når tobak, der har undergået den første forarbejdning og behandling, forlader kontrolstedet c) al yderligere kontrol, som medlemsstaten finder nødvendig for at forhindre, at der udbetales præmie for råtobak, som har oprindelse i eller er indført fra tredjelande. 3. Den kontrol, der er omhandlet i denne artikel, foretages på det sted, hvor råtobakken forarbejdes. De pågældende virksomheder skal inden for en af medlemsstaten fastsat frist give de organer, som de henhører under, skriftlig underretning om de steder, hvor forarbejdningen vil finde sted. I den forbindelse kan medlemsstaterne fastsætte, hvilke oplysninger de pågældende organer skal have fra de virksomheder, der foretager den første forarbejdning. 4. Den kontrol, der er omhandlet i denne artikel, skal under alle omstændigheder være uanmeldt.«